b'\n_START_ARTICLE_\nKo\xc5\xa1arkarski klub Olimpija\n_START_SECTION_\nZgodovina\n_START_PARAGRAPH_\nKo\xc5\xa1arkarski klub Union Olimpija je bil ustanovljen leta 1946 v okviru fizkulturnega dru\xc5\xa1tva Svoboda. Prvo tekmo so odigrali istega leta proti Udarniku in ga premagali z izidom 37:14. Proti koncu leta 1946 se je klub preimenoval v Enotnost. To ime je obdr\xc5\xbeal do leta 1954, ko se je preimenoval v A\xc5\xa0K OLIMPIJA. Kasneje so k imenu Olimpija dodajali imena sponzorjev. Tako se je v letih 1977-1978 klub imenoval Brest Olimpija, pozneje Iskra Olimpija (1979-1982), Smelt Olimpija (1984, 1986-1996), Union Olimpija (1997-2017) ter od leta 2017 Petrol Olimpija._NEWLINE_Prve tekme so bile odigrane v Vurnikovi dvorani, telovadnici na Taboru, od leta 1951 pa na pe\xc5\xa1\xc4\x8denem igri\xc5\xa1\xc4\x8du pod Cekinovim gradom. Leta 1954 so igri\xc5\xa1\xc4\x8de asfaltirali, ko\xc5\xa1arkarji pa so se leta 1962 preselili na plo\xc5\xa1\xc4\x8dad ob Cekinovem gradu. Na tem prostoru je 1965 zrasla dvorana Tivoli. Prvi naslov dr\xc5\xbeavnega prvaka Jugoslavije je Olimpija osvojila \xc5\xbee leta 1957. Takratni igralci so bili Janez Bajc, Primo\xc5\xbe Bri\xc5\xa1nik, Ivo Daneu, Bogo Debevc, Matija Dermastja, Igor Jelnikar, Marjan Kandus, Peter Kralj, Boris Kristan\xc4\x8di\xc4\x8d, Jo\xc5\xbee Lampi\xc4\x8d, Miha Lokar, Rudi Pertot, Jo\xc5\xbee Podboj, Sa\xc5\xa1o Polj\xc5\xa1ak, Janez \xc5\xa0krjanc, tehni\xc4\x8dni vodja je bil kasnej\xc5\xa1i novinar Stane Fugina. Do osamosvojitve Slovenije je bila Olimpija \xc5\xa1e petkrat prvak Jugoslavije (1959, 1961, 1962, 1966 in 1970)._NEWLINE_Najve\xc4\x8dja imena sedemdesetih in osemdesetih let pri Olimpiji so Ivo Daneu, Vinko Jelovac, Kre\xc5\xa1imir \xc4\x86osi\xc4\x87, Jure Zdovc, Peter Vilfan, Aljo\xc5\xa1a \xc5\xbdorga, Borut Bassin, Pavle Polanec. _NEWLINE_Olimpija je v prvenstvih SFRJ igrala 42-krat. Izkupi\xc4\x8dek je naslednji: 479 zmag, 353 porazov in 10 neodlo\xc4\x8denih sre\xc4\x8danj. Zeleno-beli so skupno dosegli 70.466 in prejeli 66.503 to\xc4\x8dk._NEWLINE_Z osamosvojitvijo Slovenije je nastopilo novo obdobje kluba, saj se Olimpija ni ve\xc4\x8d mogla primerjati v mo\xc4\x8dni jugoslovanski ligi, za\xc4\x8delo pa se je igranje v Evropi. _NEWLINE_Uspehi od leta 1991 so: \xc5\xa1tirinajstkrat dr\xc5\xbeavni prvaki (1991/92-1998/99, 2000/01-2001/02, 2003/04-2005/06, 2007/08-2008/09), devetnajstkrat pokalni prvaki (1992-1995, 1997-2003, 2005-2006, 2008-2013), trikrat Superpokal, osvojen Evropski pokal leta 1994, 3. mesto na finalnem turnirju \xc4\x8detverice Evrolige leta 1997, prvaki lige NLB leta 2002, \xc5\xa1e dvakrat uvrstitev na finalni turnir \xc4\x8detverice v ligi Goodyear, dvakrat uvrstitev med osem in petkrat med 16 najbolj\xc5\xa1ih v Evropi, dvakrat prvaki lige SBA. Od leta 2009 do danes (2015) traja \xc4\x8drn niz, ko Union Olimpija ni bila niti enkrat dr\xc5\xbeavni prvak. V sezoni 2014/2015 je celo izpadla v osmini finala proti dom\xc5\xbealskemu Helios Suns._NEWLINE_Mnogi znani ko\xc5\xa1arkarji so se uveljavili pri Olimpiji, med drugim Sani Be\xc4\x8dirovi\xc4\x87, Jurica Golemac, Boris Gorenc, Marko Maravi\xc4\x87, Goran Jurak, Vlado Ilievski, Walter Jeklin, Ivica Jurkovi\xc4\x87, Arriel McDonald, Marko Tu\xc5\xa1ek, Jasmin Huki\xc4\x87, Teemu Rannikko in tisti, ki so igrali ali igrajo v NBA Primo\xc5\xbe Brezec, Radislav \xc4\x86ur\xc4\x8di\xc4\x87, Marko Mili\xc4\x8d, Bo\xc5\xa1tjan Nachbar, Radoslav Nesterovi\xc4\x87, Beno Udrih, Samake Soumalia, Vladimir Stepania, Ji\xc5\x99i Welsch, Goran Dragi\xc4\x87, Danny Green, \xc5\xa0arunas Jasikevi\xc4\x8dius.\n_START_SECTION_\nDvorana\n_START_PARAGRAPH_\nUnion Olimpija je dolgo igrala svoje tekme v dvorani voja\xc5\xa1nice Ljuba \xc5\xa0ercerja ob Topni\xc5\xa1ki ulici in v dveh dvoranah Hale Tivoli in sicer dr\xc5\xbeavno prvenstvo ter ligo Goodyear v mali dvorani s kapaciteto 4050 sede\xc5\xbeev, evroliga\xc5\xa1ke tekme pa je igrala v sosednji veliki (ledeni) dvorani s kapaciteto 5500 sede\xc5\xbeev. Vzrok za igranje v dveh dvoranah je bilo, da vodstvo Evrolige na tekmah tega tekmovanja zahteva dvorane s kapaciteto vsaj 5000 sede\xc5\xbeev._NEWLINE_Od leta 2010 je doma\xc4\x8da dvorana kluba novozgrajena Arena Sto\xc5\xbeice z 12.480 sede\xc5\xbei.'